Author: Kappillani

ALLA JDAWWAL BIL-KELMA TIEGĦU
“Ġesù qal lill-Fariżej: ‘Kien hemm raġel għani, jilbes il-porpra u għażel mill-ifjen; l-hena tiegħu kien li kuljum jagħmel ikla mill-aħjar. U wieħed fqir jismu Lazzru, li kellu ġismu ġerħa waħda, kien imur jinxteħet ħdejn il-bieb ta’ daru, bix-xewqa li jixba’ b’dak li jaqa’ mill-mejda tal-għani.’”
Mill-Evanġelju skont San Luqa, kapitlu 16, versi 19-21a
L-IMGĦAMMED JIRRIFLETTI
“Il-fqir nafu x’jismu: Lazzru. Imma l-għani? M’għandux isem! Propju din hi l-ikbar saħta għal min jafda fih innifsu jew f’kemm jiflaħ jew fil-possibilitajiet tal-bnedmin, u mhux f’Alla: jitlef ismu! B’tali mod li għall-mistoqsija ‘X’jismek?’, iwieġeb mhux bl-isem propju tiegħu imma bin-numru tal-kont tal-bank, jew jirreferi għal tant propjetà, tant vilel, jew għall-ħwejjeġ li jippossedi… Huwa atteġġjament li jeħodna ‘l bogħod mill-Mulej, ipoġġina fit-triq tad-dwejjaq, eżatt bħall-għani tal-Vanġelu li, fl-aħħar mill-aħħar, hu bniedem imdejjaq għax ikkundannat minnu nnifsu.”
Papa Franġisku, Meditazzjoni, DAK LI M’GĦANDUX ISEM, Dar Santa Marta, Vatikan, 20 ta’ Marzu 2014

L-IMGĦAMMED JISTAQSI LILU NNIFSU
+ Minn fejn ġejja d-dinjità li jiena għandi?
+ X‘inhu li bħalissa qed ixekkilni milli ngħix skont din id-dinjità?
L-IMGĦAMMED JINTAFA’ QUDDIEM IL-MULEJ
Kemm tara kbir, Mulej, fejn jidħol il-bniedem.
Kemm tinvesti fih.
Kemm Inti Alla li l-ħin kollu tara x’tivvinta
biex lil kull bniedem
tarah jgħix skont id-dinjità li fiha ħlaqtu.
Inti ma taħmilx tarah jirriduċi lilu nnifsu għal dak li jista’ jkollu,
li xi drabi jwasslu
biex saħansitra jitlef l-istess isem tiegħu.
Inti ħlaqtu xbieha tiegħek:
x’jista’ jkollu iżjed minn hekk?

5 ta’ Marzu 2015 MIXJA LEJN L-GĦID IL-KBIR (16) IL-ĦAMIS TAT-TIENI ĠIMGĦA TAR-RANDAN